CELEX: 62021TN0057
Language: et
Date: 2021-01-27 00:00:00
Title: Kohtuasi T-57/21: 27. jaanuaril 2021 esitatud hagi – Ungari versus komisjon

15.3.2021   
            
            
               ET
            
            
               Euroopa Liidu Teataja
            
            
               C 88/43
            
         
      27. jaanuaril 2021 esitatud hagi – Ungari versus komisjon
      (Kohtuasi T-57/21)
      (2021/C 88/57)
      Kohtumenetluse keel: ungari
      
         Pooled
      
      
         Hageja: Ungari (esindajad: M. Z. Fehér ja G. Koós)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada komisjoni 18. novembri 2020. aasta rakendusotsus (EL) 2020/1734, mille kohaselt Euroopa Liit ei rahasta teatavaid kulusid, mida liikmesriigid on kandnud Euroopa Põllumajanduse Tagatisfondi (EAGF) ja Euroopa Maaelu Arengu Põllumajandusfondi (EAFRD) raames (1) Ungarit puudutavas osas, milles, viitega piisava arvu kohapealsete kontrollide puudumisele, jäetakse 2018. majandusaasta pindalatoetused liidu rahastamisest välja, ning
               
            
                  —
               
               
                  mõista kohtukulud välja Euroopa Komisjonilt.
               
            
         Väited ja peamised argumendid
      
      Hageja esitab hagi põhjenduseks ühe väite.
      Hageja arvates tõlgendab komisjon valesti määruse 809/2014/EL (2) artiklis 35 toodud teksti „suurendab pädev asutus asjakohaselt nende toetusesaajate arvu, keda järgmisel aastal kohapeal kontrollida“ ning kujundab sellele valele tõlgendusele tuginedes vale praktika. Hageja arvates põhineb rahastamisest väljajätmine sellel, et komisjon loeb töödokumentides enda jaoks kohustuslikuks sellist tõlgendust, mis on esiteks professionaalselt vale ning ei ole teiseks kooskõlas määruse viidatud sättega.
      Komisjon võttis töödokumentide vastuvõtmisega liikmesriikidelt praktiliselt pädevuse selles osas, et nad määravad ise kindlaks nende arvates vajaliku arvu abisaajaid, kelle juures viiakse läbi kontroll kohapeal. Vaidlusalune rahastamisest väljajätmine on õigusvastane, kuna komisjon määrab määrusega vastuolus ja ühte arvutusmeetodit kasutades konkreetselt kindlaks kontrollide arvu suurendamise määra, mida ainsana loetakse õigeks. See kindlaksmääramine on lisaks ka professionaalselt põhjendamata, võttes arvesse, et komisjon ei võta arvesse erinevusi kontrollide ja nende tulemuslikkuse vahel liikmesriikides.
      
         (1)  ELT 2020, L 390, lk 10.
      
         (2)  Komisjoni 17. juuli 2014. aasta rakendusmäärus (EL) nr 809/2014, millega kehtestatakse Euroopa Parlamendi ja nõukogu määruse (EL) nr 1306/2013 rakenduseeskirjad seoses ühtse haldus- ja kontrollisüsteemi, maaelu arengu meetmete ja nõuetele vastavusega (ELT 2014, L 227, lk 69).